So ‘n yslike fabriek moet darem seker vreeslik baie bydra aan ons ‘groeiende ekonomie;? Nee, wat. Daar is nou so baie mense in die wêrled wat rondloop en metaal steel, ek bedoel herwin, vir ‘n bietjie inkomste, dat byna niemand die laaste tien jaar sogenaamde “virgin metal” aangevra het nie. Plus, die elektrisiteitsprys wat hulle beding het met ons regering, is vreeslik, uh, “mededingend”. In ander woorde, hulle betaal sente teen die rand wat ek en jy betaal. Daarby ontvang hulle afslae wat verband hou met die markprys van aluminium (amper niks, ons hersmelt net ou lere en cokeblikke) en om alles te kroon, is hulle ongelukkig oor die diens, so hulle betaal nie hulle rekening nie. Van daardie laaste hoor ons maar by ander bronne, moet ons nie aanhaal nie.
Mens kan glad nie ‘n smeltery se krag afsit nie. Dit neem weke om daardie groot oonde skoon te maak, vuurwarm, terwyl die metaal nog loperig is, en dan moet jy die ding versigtig afkoel, stadig stadig, anders kraak die mure en so. Om hom weer aan die gang te kry, is weer miljoene joules energie, en baie dae van versigtig opwarm, anders verbrokkel die struktuur. Nee, COEGA kry geen kragonderbrekings nie, ons kan nie die skadevergoeding bekostig nie, daarom moet ek en jy in die donker sit en TV kyk op ons selfone. Coega sal aanhou loop, al sit ons die hele land se ligte af.